CELEX: 32020R0887
Language: bg
Date: 2020-06-26 00:00:00
Title: Регламент за изпълнение (ЕС) 2020/887 на Комисията от 26 юни 2020 година за изменение на Регламент за изпълнение (ЕС) 2019/66 по отношение на проверките след внос на растения за засаждане

29.6.2020   
               
               
                  BG
               
               
                  Официален вестник на Европейския съюз
               
               
                  L 205/16
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/887 НА КОМИСИЯТА
         от 26 юни 2020 година
         за изменение на Регламент за изпълнение (ЕС) 2019/66 по отношение на проверките след внос на растения за засаждане
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2017/625 на Европейския парламент и на Съвета от 15 март 2017 г. относно официалния контрол и другите официални дейности, извършвани с цел да се гарантира прилагането на законодателството в областта на храните и фуражите, правилата относно здравеопазването на животните и хуманното отношение към тях, здравето на растенията и продуктите за растителна защита, за изменение на регламенти (ЕО) № 999/2001, (ЕО) № 396/2005, (ЕО) № 1069/2009, (ЕО) № 1107/2009, (ЕС) № 1151/2012, (ЕС) № 652/2014, (ЕС) 2016/429 и (ЕС) 2016/2031 на Европейския парламент и на Съвета, регламенти (ЕО) № 1/2005 и (ЕО) № 1099/2009 на Съвета и директиви 98/58/ЕО, 1999/74/ЕО, 2007/43/ЕО, 2008/119/ЕО и 2008/120/ЕО на Съвета, и за отмяна на регламенти (ЕО) № 854/2004 и (ЕО) № 882/2004 на Европейския парламент и на Съвета, директиви 89/608/ЕИО, 89/662/ЕИО, 90/425/ЕИО, 91/496/ЕИО, 96/23/ЕО, 96/93/ЕО и 97/78/ЕО на Съвета и Решение 92/438/ЕИО на Съвета (Регламент относно официалния контрол) (1), и по-специално член 22, параграф 3 от него,
         като има предвид, че:
         
                     (1)
                  
                  
                     С Регламент за изпълнение (ЕС) 2019/66 на Комисията (2) се определят правила за установяване на еднакви практически условия за извършването на официален контрол върху растения, растителни продукти и други обекти. Тези правила включват проверки в помещенията на професионалните оператори на местата за производство на растения за засаждане.
                  
               
                     (2)
                  
                  
                     Растения във вегетативен покой, предназначени за засаждане, различни от семена, могат да носят еднакви опасности и рискове за здравето на растенията, тъй като към момента на тяхната проверка на граничните контролни пунктове или на контролните пунктове може да е невъзможно да се установи наличието или симптомите на вредители. Въпреки това непосредствено след тези проверки растенията за засаждане се допускат за свободно обращение, придружени от растителен паспорт за движение в рамките на територията на Съюза.
                  
               
                     (3)
                  
                  
                     Поради това и с цел да се отговори на тези рискове е уместно след внос да се извършват физически проверки в помещенията на операторите поне през първия вегетационен сезон, за да се установи с по-голяма сигурност наличието на карантинен вредител от значение за Съюза, на карантинен вредител по отношение на определена защитена зона или на вредител, за който се прилагат мерките, приети съгласно член 30, параграф 1 от Регламент (ЕС) № 2016/2031 на Европейския парламент и на Съвета (3). За да могат компетентните органи да извършват тези проверки по най-ефикасния и пропорционален начин, те следва да определят честотата на тези проверки, както и растенията за засаждане, които подлежат на тези проверки, въз основа на план за контрол, който се изготвя в съответствие с определени критерии.
                  
               
                     (4)
                  
                  
                     За да се направят проверките по-ефикасни и насочени към най-високите рискове за здравето на растенията, е целесъобразно те да се базират на историята на засичане на съответните вредители по отношение на съответните трети държави на произход, наличието на приоритетни вредители в тези държави и наличната информация в системата за управление на информацията относно официалния контрол (IMSOC). Държавите членки могат да събират такси за този контрол, както е предвидено в член 80 от Регламент (ЕС) 2017/625.
                  
               
                     (5)
                  
                  
                     Когато тези проверки показват, че е налице карантинен вредител или вредител, за който се прилагат мерките, приети съгласно член 30, параграф 1 от Регламент (ЕС) 2016/2031, компетентните органи следва да записват резултатите от проверките в IMSOC в съответния окончателен единен здравен документ за въвеждане (ЕЗДВ), посочен в член 56 от Регламент (ЕС) 2017/625, винаги когато е възможно да се проследи заразеното растение до внесената пратка.
                  
               
                     (6)
                  
                  
                     Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Член 1 от Регламент за изпълнение (ЕС) 2019/66 се заменя със следното:
            
               
                  „Член 1
                  
                  
                     1.   Компетентните органи извършват официален контрол най-малко веднъж годишно в помещенията, а когато е приложимо — и на други места, използвани от професионалните оператори, получили разрешение да издават растителни паспорти в съответствие с член 84, параграф 1 от Регламент (ЕС) 2016/2031.
                  
                  
                     2.   Посоченият контрол включва инспекциите, а в случай на предполагаеми рискове за здравето на растенията — и вземането на проби и изпитванията, посочени в член 92, параграф 1 от Регламент (ЕС) 2016/2031.
                  
                  
                     3.   Контролът се извършва в най-подходящия момент с оглед на възможността за откриване на съответните вредители или на признаци или симптоми за наличието на такива.
                  
                  
                     4.   В допълнение към контрола, посочен в параграфи 1—3, компетентните органи извършват физически проверки на растения за засаждане, различни от семена, включително грудки, луковици и коренища, които са били въведени в Съюза във вегетативен покой. Компетентните органи извършват тези проверки по време на първия вегетационен период след вноса на някои от посочените растения, определени въз основа на плана за контрол, упоменат в параграф 5.
                  
                  
                     5.   Компетентните органи определят честотата на проверките, посочени в параграф 4, въз основа на план за контрол, който се определя в съответствие с най-малко всички следни критерии:
                     
                                 а)
                              
                              
                                 данните от предходните години и равнището на карантинните вредители от значение за Съюза, засечени и нотифицирани от държавите членки в съответствие с член 11, буква в) от Регламент (ЕС) 2016/2031, открити по вносни растения, растителни продукти и други обекти;
                              
                           
                                 б)
                              
                              
                                 появата на приоритетен вредител по смисъла на член 6 от Регламент (ЕС) 2016/2031 в съответната трета държава на произход в съответствие с наличната техническа и научна информация;
                              
                           
                                 в)
                              
                              
                                 информация, която се предоставя чрез информационната система за управление на официалния контрол (IMSOC), или друго официално предупреждение;
                              
                           
                                 г)
                              
                              
                                 биологичните характеристики на гостоприемника и на вредителите и други подходящи условия за ефективното откриване на карантинен вредител или вредител, за който се прилагат мерките, приети съгласно член 30, параграф 1 от Регламент (ЕС) 2016/2031.
                              
                           
                  
                     6.   Когато тези проверки, посочени в параграф 4, показват, че е налице карантинен вредител или вредител, за който се прилагат мерките, приети съгласно член 30, параграф 1 от Регламент (ЕС) 2016/2031, компетентните органи записват резултатите от проверките в IMSOC в съответния окончателен единен здравен документ за въвеждане (ЕЗДВ), посочен в член 56 от Регламент (ЕС) 2017/625, винаги когато е възможно да се проследи заразеното растение до внесената пратка.“
                  
               
            
         
         
            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 26 юни 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OВ L 95, 7.4.2017 г., стр. 1.
         
            (2)  Регламент за изпълнение (ЕС) 2019/66 на Комисията от 16 януари 2019 г. относно правилата за установяване на еднакви практически условия за извършването на официален контрол върху растения, растителни продукти и други обекти с цел проверка на съответствието с правилата на Съюза относно защитните мерки срещу вредителите по растенията, приложими за тези стоки (OВ L 15, 17.1.2019 г., стр. 1).
         
            (3)  Регламент (ЕС) 2016/2031 на Европейския парламент и на Съвета от 26 октомври 2016 г. за защитните мерки срещу вредителите по растенията, за изменение на регламенти (ЕС) № 228/2013, (ЕС) № 652/2014 и (ЕС) № 1143/2014 на Европейския парламент и на Съвета и за отмяна на директиви 69/464/ЕИО, 74/647/ЕИО, 93/85/ЕИО, 98/57/ЕО, 2000/29/ЕО, 2006/91/ЕО и 2007/33/ЕО на Съвета (ОВ L 317, 23.11.2016., стр. 4).